KISKŐRÖS VÁROS POLGÁRMESTERE
ELŐTERJESZTÉS

(a Képviselő-testület 2025. április 30-i ülésére)

TÁRGY: A KISKUNHALASI SZAKKÉPZÉSI CENTRUMMAL KÖTÖTT VAGYONKEZELÉSI SZERZŐDÉS MÓDOSÍTÁSA
A Klebelsberg Intézményfenntartó Központ fenntartásában működő egyes szakképzési feladatot ellátó köznevelési intézmények fenntartóváltásával összefüggő intézkedésekről szóló 120/2015. (V. 21.) Korm. rendelet értelmében a Wattay Szakközépiskola a hozzá tartozó Izsáki úti tanműhellyel, a Sárkány J. utcai iskolaépülettel és a Kollégium 2. és 3. emeleti épületrészével 2015. július 01. napjával határozatlan időtartamra a Kiskunhalasi Szakképzési Centrum vagyonkezelésébe került. Kiskőrös Város Önkormányzata, mint tulajdonos és a Kiskunhalasi Szakképzési Centrum, mint vagyonkezelő között létrejött vagyonkezelési szerződést a Képviselő-testület a 142/2017. számú határozatával hagyta jóvá.
A Képviselő-testület a 148/2019. számú határozatával hozzájárult ahhoz, hogy a Kiskunhalasi Szakképzési Centrum az Innovációs és Technológiai Minisztérium támogatásával egy 1287 m2 alapterületű tornacsarnokot építsen – a 2560 és 2562 hrsz-ú ingatlanok telekalakítását/összevonását követően - az önkormányzati tulajdonú 2560 hrsz-ú ingatlan területén.
Az ingatlan-nyilvántartásról szóló 2021. évi C. törvény 4. § (4) bekezdés a) pontja alapján a földrészlettel együtt kell nyilvántartani az azon létesített építményt. Tekintettel arra, hogy a tornacsarnok építéséről rendelkező szerződés nem tartalmazott az épület tulajdonjogáról szóló rendelkezést és a földterület Kiskőrös Város Önkormányzatának tulajdona, a tornacsarnok az Önkormányzat tulajdonaként került az ingatlan-nyilvántartásba bejegyzésre.

A Képviselő-testület 142/2017. számú határozatával jóváhagyott vagyonkezelési szerződés szerződéses feltételei, a fentieken túlmenően több pontban is módosultak: garázs és raktár épületek bontása, eszközök selejtezése, az ingatlanok helyrajzi számának változása (ingatlanok összevonása), a tornacsarnok vagyonkezelésbe adása és annak használatára vonatkozó szabályozás a vagyonkezelési szerződés módosítását szükségessé teszi. A szerződéses feltételek jelentős mértékű szabályozásának módosítása indokolja a jelenleg hatályban lévő vagyonkezelési szerződés módosításokkal egységes szerkezetbe történő foglalását.
A vagyonkezelésbe adott ingatlanok a nemzeti vagyonról szóló 2011. évi CXCVI. törvény 5. § b) pontja alapján az Önkormányzat korlátozottan forgalomképes törzsvagyonának részét képezi.
Az önkormányzati vagyonról, a vagyon hasznosításáról szóló 26/2012 (XII. 19.) önk. rendelet 27. §-a alapján a korlátozottan forgalomképes törzsvagyonnal történő gazdálkodás, az abban bekövetkező változásokról a képviselő-testület jogosult dönteni.
Fentiekre tekintettel javaslom, hogy a Képviselő-testület a határozat-tervezetben foglaltak szerint döntsön.

Kiskőrös, 2025. április 25.


Domonyi László sk.


polgármester

HATÁROZAT-TERVEZET

A Képviselő-testület
1. egyetért Kiskőrös Város Önkormányzata és a Kiskunhalasi Szakképzési Centrum között 2017. október 13. napján kelt vagyonkezelési szerződés határozat-tervezet mellékletében foglaltaknak megfelelő tartalommal történő módosításával. 

2. felhatalmazza a polgármestert, a határozat-tervezet mellékletét képező, módosításokkal egységes szerkezetbe foglalt vagyonkezelési szerződés aláírására.

